CELEX: 32007D0148
Language: et
Date: 2007-03-02 00:00:00
Title: 2007/148/EÜ: Komisjoni otsus, 2. märts 2007 , millega tunnistatakse kehtetuks otsus 2006/694/EÜ, millega keelatakse Ühendkuningriigi teatavas piimatööstusettevõttes valmistatud kohupiima turule viimine (teatavaks tehtud numbri K(2007) 639 all) (EMPs kohaldatav tekst)

3.3.2007   
            
            
               ET
            
            
               Euroopa Liidu Teataja
            
            
               L 65/10
            
         
      KOMISJONI OTSUS,
   2. märts 2007,
   millega tunnistatakse kehtetuks otsus 2006/694/EÜ, millega keelatakse Ühendkuningriigi teatavas piimatööstusettevõttes valmistatud kohupiima turule viimine
   (teatavaks tehtud numbri K(2007) 639 all)
   (EMPs kohaldatav tekst)
   (2007/148/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõike 1 punkti a,
   ning arvestades järgmist:
   
               (1)
            
            
               Veterinaar- ja toiduameti korraldatud kontrollkäikude jooksul Ühendkuningriigis 2006. aastal saadi korduvaid kinnitusi selle kohta, et hügieeninõuetele mittevastavat toorpiima viidi turule ja saadeti inimtoiduks mõeldud piimatooteid valmistavale heakskiidetud toidukäitlejale. Alates esimesest kohapealsest kontrollkäigust on komisjon korduvalt teavitanud Ühendkuningriigi ametiasutusi kahtlustest seoses kõnealusest tegevusest tulenevate ohtudega inimeste tervisele ja arutanud nendega mitmel korral olukorrale antud hinnanguga seotud tehnilisi küsimusi.
            
         
               (2)
            
            
               Arvestades olukorra tõsidust, Ühendkuningriigi asutuste kontrollikohustuste täitmata jätmist ja võttes arvesse toote pakkumist mitme liikmesriigi turul, jõudis komisjon järeldusele, et ohu rahuldavaks juhtimiseks on vaja võtta kogu ühendust hõlmavaid meetmeid, sealhulgas keelata kõnealuste toodete turule viimine.
            
         
               (3)
            
            
               Sellega seoses võeti 13. oktoobril 2006. aastal vastu komisjoni otsus 2006/694/EÜ (2) milles sätestatakse erakorralised meetmed, et kõrvaldada inimeste tervisele avalduv vahetu ja tõsine oht, mida tekitab äriühingu Bowland Dairy Products Limited (asukohaga Fulshaw Hoad Farm, Barrowford, Lancashire BB9 6RA, edaspidi “Bowland”) toodete pakkumine ühenduse turul.
            
         
               (4)
            
            
               Nähti ette, et kõnealuses otsuses sätestatud meetmed vaadatakse läbi kohe, kui saadakse uut teavet, mis näitab, et ohtu inimeste tervisele enam ei ole, eelkõige Ühendkuningriigi ametiasutuste võetud meetmete tulemusel.
            
         
               (5)
            
            
               Ühendkuningriigi ametiasutused esitasid oma 25. ja 30. jaanuaril 2007. aastal komisjonile saadetud kirjades rahuldavad tõendid selle kohta, et kõik nõuetele mittevastavad tooted on kõrvaldatud vastavalt komisjoni 3. oktoobri 2002. aasta määrusele (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad (3) ja Bowland'i tootmishooned on tühjendatud, puhastatud ja desinfitseeritud. Lisaks on Ühendkuningriigi asutused kohustunud tagama, et Bowland'i tulevane toodang vastab ühenduse õigusaktides sätestatud standarditele.
            
         
               (6)
            
            
               Komisjon sai tagatised ka teistelt liikmesriikidelt, et Bowland'is toodetud ja veel nende territooriumil ladustatud kohupiim on kõrvaldatud kooskõlas ühenduse õigusaktidega.
            
         
               (7)
            
            
               Otsus 2006/694/EÜ tuleks seetõttu kehtetuks tunnistada.
            
         
               (8)
            
            
               Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Otsus 2006/694/EÜ tunnistatakse käesolevaga kehtetuks.
   Artikkel 2
   Käesolev otsus on adresseeritud liikmesriikidele.
   
      Brüssel, 2. märts 2007
      
         
            Komisjoni nimel
         
         
            komisjoni liige
         
         Markos KYPRIANOU
         
      
   
   
      (1)  EÜT L 31, 1.2.2002, lk 1. Määrust on viimati muudetud komisjoni määrusega (EÜ) nr 575/2006 (ELT L 100, 8.4.2006, lk 3).
   
      (2)  ELT L 283, 14.10.2006, lk 59.
   
      (3)  EÜT L 273, 10.10.2002, lk 1. Määrust on viimati muudetud komisjoni määrusega (EÜ) nr 2007/2006 (ELT L 379, 28.12.2006, lk 98).